|  |  |
| --- | --- |
|  |  |

**ÄRAKUULAMISE PROTOKOLL SEOSES DIGIPOSTER OÜ 13.09.2024 VAIDEGA**

Ärakuulamise aeg ja koht: 08.10.2024 kell 13.00–14.20, Endla 10a, Tallinn

Ärakuulamisel osalenud Tarbijakaitse ja Tehnilise Järelevalve Ameti esindajad: Artur Järviste, meediateenuste jurist; Helin Pertelson meediateenuste peaspetsialist, Helen Rohtla infoühiskonna talituse juhataja

Ärakuulamisel osalenud Digiposter OÜ esindajad: juhatuse liige Priit Pedanik, lepinguline esindaja advokaat Margus Lentsius

Ärakuulamisel osalenud Ring FM Media OÜ esindaja: juhatuse liige Siim Pohlak

Protokollija: Helin Pertelson

**ÄRAKUULAMISEL ANTUD SELGITUSED**

**Lentsius**:

TTJA peadirektor lähtus raadiolubade väljaandmise otsuste tegemisel suures osas komisjoni sisendist. Kui komisjonil tekkisid kahtlused meie raadiolubade taotluste osas, siis tulnuks meilt küsida ja täpsustada. Seda aga ei tehtud.

Ei nõustu väitega, et Ring FM Media OÜ välistuudio võimaldab kohalikku elu paremini kajastada. Tänapäeval ei ole välistuudio loomine keerukas, piisab sülearvutist ja väiksest mikrofonist. Välistuudio ei ole ettevõtte jaoks suur kulu.

Vaide esitajana tunneme, et komisjoni häälestatus uue tulija ja tema taotluse suhtes ei ole olnud õiglane.

Digiposter OÜ omanik on pikalt töötanud nii reklaami kui meedia turul. Raadioturul algab kõik reklaamitulust. Digiposter OÜ-l on olemas reklaamimüügi struktuur ja võrgustik. Meeskond on reklaamiturul olnud pikalt ja neil on pikaajaline kogemus. Digiposter OÜ meeskond on laialdaste kogemustega.

**Pedanik**:

Olen tegutsenud reklaamiturul. Olen üles ehitanud väikese telekanali, ühte telekanalit juhtinud, ühte müünud (MyHits, mis tegutseb tänaseni edasi). Enne seda olen olnud seotud eri raadiojaamadega. Raadio- ja meediatunnetust on kogunenud vöövahele üksjagu. Viimased 11 aastat olen toimetanud välimeedia sektoris, millest viimased neli aastat tegutsenud Digiposter OÜ ülesehitamisega. Meil on majas olemas reklaamide tootmise ja näitamise kogemus. Tekkis soov laiendada veel oma tegevus FM raadio turule.

Kirjutasime tugevad taotlused. Raadiolubade konkurss peaks andma võimalusi ka uutele tulijatele, mida viimastel aastatel pole näha olnud. Pigem koondub raadioturg suurte tegijate kätte. Soovime veenduda, et raadiolubade väljaandmise protsess on olnud õiglane. Me ei oodanud sellist tulemust, et kaotame kõigis kolmes levipiirkonnas, kus kandideerisime.

**Pohlak:**

Ei nõustu väitega, et välistuudio jaoks on vaja vaid arvutit ja mikrofoni. Tehniliselt on see siiski keerukam. Tarvis on seadmeid, millega vastu võtta kõnesid. On vaja kvaliteetset internetiühendust, saatjaid, vastuvõtjaid, võimendeid jne.

Kõige olulisem on aga inimesed. Meil on seitse toimetust üle Eesti. On inimesed, kes tunnevad kohalikke olusid. See kõik võimaldab kvaliteetset sisu pakkuda. Meil on väga hea võimekus välistuudiote näol.

**Lentsius**:

Digiposter OÜ-l on olemas võimekus välistuudio ülesehitamiseks. Soovime tähtaega, mille jooksul anname teada kuidas ja millal välistuudio välja ehitame.

**Pedanik**:

Meil on kogu Eesti kaetud tehnilise personaliga. On olemas võimekus luua staape.

**Lentsius**:

Me ei ole kunagi väitnud, et me ei komplekteeri meeskonda.

Taotluse esitamisel ei olnud nõuet meeskonna komplekteerimisest aru anda. See protsess on dünaamiline, peale loa saamist komplekteeritakse meeskond. Saate edastamine isikute taha ei jää.

**Pohlak**:

Vaidlen vastu. Kogenud raadiotegijate leidmine on keeruline.

**Lentsius**:

Vaide punkt 6. Digiposter OÜ ei kanna poliitilist suunda, erinevalt Tre raadiost. Leiame, et meile on liiga tehtud väitega, et Digiposter OÜ programm ei kanna nii palju ühiskonnaelu edasi. Digiposter OÜ kava on laiapõhjaline ja kõiki kaasav.

**Pohlak**:

Minu isiku kohta on tehtud meelevaldseid avaldusi. Vaides toodud järeldus, et minu isik on seotud vaid ühe poliitilise suunaga ei pea paika. Vaidest jääb arusaam justkui sooviks Digiposter OÜ raadiolubade jagamist taotlejate poliitilistest eelistustest nähtuvalt. Taoline käitumine on omane diktatuuririigile. Aastate jooksul on meie kanalis saateid teinud erinevate poliitiliste eelistuste esindajad, näiteks Jürgen Ligi, Urmas Paet, Kaja Kallas, Kersti Kaljulaid jne.

Ei nõustu väitega, et Tre raadio on poliitiliselt kallutatud. Kõik vaated peavad olema esindatud.

Ma ei toeta olukorda, kus lube hakatakse jagama poliitilise vaadete põhimõttel.

**Lentsius:**

Vaide esitaja nägemus pole see, et raadiolube tuleks jagada poliitiliste eelistuste alusel. Vaides on toodud see, et Digiposter OÜ jagaks ühiskonnaelu teemasid sõltumata poliitilistest eelistustest. Tre Raadio on siiski EKRE hääletoru. Laiapõhjalisust selles kindlasti ei ole.

**Pedanik**:

Siimu jutt kõlas nii, et meil on laual õun, ja tema ütles, et see on apelsin. Asi ei pea mitte ainult õige olema, vaid peab ka õige näima. Tasub raadio lahti teha ja kuulata, mis sealt tuleb. Ei jää muljet, et Tre raadiot teevad professionaalsed ajakirjanikud. Jääb mulje, et mõned neist on lausa esimest korda raadiopuldis.

**Lentsius:**

Selleks, et raadiojaamad saaks palgata häid raadiotegijaid on vaja palgafondi. Need vahendid tulevad reklaamitulust. See on ka põhjus, miks Sky Meedia ja Postimees seda turgu valitsevad. Neil on vahendid, et teha finantsiliselt kulukamaid, kuid kuulajatele atraktiivsemaid saateid.

**Pohlak**:

Hr Pedaniku väited raadiotegijate kohta on tunnetuslikud. Need on emotsionaalsed seisukohad ega pea paika. Mina rääkisin faktidest. Mis kellelegi meeldib, on maitseasi ja ma ei peatuks siin pikemalt.

Tre raadios on ühiskonnaelu kajastavad saateid laiemalt kui vaid poliitika. Nende alla lähevad kohalikud tegemised, näiteks avati koolimaja jne. Me pakume väga palju selliseid saateid. Keskkonnateemaline saade, psühholoogia- ja spordisaated, rokitund, jalgpallitund, ühiskonnaelusaated jne. Lisaks on noorte saated, kuhu noored saavad kandideerida ja õppida kogenud tegijate käe all. Ka haridusteemasid kajastatakse laialt.

**Lentsius**:

Küsimus hr Pohlakule, kas olete nõus, et raadiomeeskonna komplekteerimine sõltub raadiot haldava äriühingu maksevõimelisusest?

**Pohlak:**

See formaat ei näe ette ristküsitlust.

**Rohtla:**

Pooled võivad küsimusi esitada, kuid kumbki pool pole kohustatud teise küsimustele vastama.

**Lentsius:**

Hea programmi pakkumine algab rahalisest võimekusest. Komisjon pidas meie taotlust „roosamannaks“. Me võtsime reaalsed reklaamimüügi andmed ja tegime neist konservatiivse analüüsi. Meil on reaalne reklaamitulu sisend. Hr Pohlaku viidatud saated ei ole rahastatud riigi või Euroopa Liidu vahenditest. Ka Nõmme Raadio sulgemine on selgesti põhjustatud selles, et neil on olematu reklaamitulu.

Kohalike uudiste kajastamise mõte on selgesti ka see, et programm muutuks kohalikule ettevõtjale atraktiivseks reklaamikanaliks.

**Pohlak**:

Tunnen maapiirkondade elu hästi. Kummastav on väide, et kohalik sisu on asjatu kulu. Oleme 14 aastat suutnud pakkuda seda sisu. Ajalugu näitab, et oleme atraktiivne partner kohalikule reklaamiandjale. Kohalikud saated ei ole ainut kulu.

Erinevus rikastab. Meie pakume erinevates piirkondades mitmekesist programmi. Oleme kohalikule reklaamiandjale atraktiivsed. Oleme klientide jaoks koha peal olemas. Kliendid käivad stuudios. Pakume mitmekesist programmi.

**Pedanik:**

Tahame öelda, et sellise programmi tootmine on kulukas. Mida laiapindsem programm on, seda kulukam on selle tootmine. Oleme valmis investeerima. Meil on võimalik panna lauale kindel finantsprogramm, mis kajastab ettevõtte kasumit, mida oleme valmis raadiotegemisse investeerima. Miskipärast sai meie finantsprognoos kriitikat.

**Lentsius**:

Eesmärk ei ole Tre programmi halvustada. Selle jaoks, et teha nišiprogramme, on vaja raha. Digiposter OÜ taotluses sai kriitikat tulu-kulu baas. See kriitika ei ole meie hinnangul põhjendatud. Soovin rõhutada, et see on realistlik plaan. Loota, et kohalik omavalitsus või keegi toetaks kohalikke raadioprogramme, on lootusetu, nt Rapla vald kärpis esimese asjana korvpallikoondise toetust.

Raadiomaastik peaks kujunema välja vaba turumajanduse tingimustes. Riik on pannud meid olukorda, kus kaks ettevõtjat peavad omavahel konkureerima. Sagedusressurssi peaks jaguma kõigile. Peaks olema piisavalt täiendavat sagedusressurssi ka Digiposter OÜ-le.

**Pohlak:**

Miks taotlesite luba ainult nendes piirkondades? Oleks ka teisi võinud proovida.

**Pedanik**:

Meie hinnangul peaks neid vabu sagedusi olema kasutuses rohkem. Ei mõista, miks riik neid kasutusse ei võta.

**Pohlak**:

Soovime raadio tegemisest jätkata. See on meile ka missiooniprojekt.

**Pedanik**:

Missiooniprojektid võivad kiiresti otsa saada, Hit FM-i näide. Neil oli mureks finantsplaan, see oli nõrk.

Meie töötasime kõige rohkem oma finantsplaaniga.

**Pohlak**:

Ma ei pidanud silmas majanduslikus mõttes missiooni, vaid südamega töö tegemist.

**Lentsius**:

Leian, et peab olema toimiv mehhanism uuele tegijale turule tulemiseks. Ei ole terve käsitlus, kus uue turule tulemiseks peab vana tegija tegevuse lõpetama.

Digiposter OÜ kogemus näitab, et reklaamitulu on see, mis annab raadio tegemiseks vahendid. Toome välja ka selle, et Digiposter OÜ on juba reklaamimüüja, st me ei hakkaks reklaami esmakordselt müüma, me juba teeme seda pikaaegselt.

**Pedanik:**

Oleme häiritud, et meie finantsplaan sai nii kõva kriitika.

Lähtusime oma kogemusest. Olen töötanud raadiojaamades ja juhina telejaamades. Turg on väike. Aga mul on olnud õnn töötada välimeedias, mis on kasvanud. Meil on tunnetus olemas, kuidas turu dünaamika töötab.

2024. a on 1,2 miljonit käivet. Oleme prognoose ületanud. Me pole eile alustanud koolipoisid.

Meil on pikk kogemus. On olemas kindlad koostööpartnerid, Eesti juhtivad jaekaubandusettevõtted: Selver, Coop, Maxima, Rimi, mitmed kaubanduskeskused. Kõigi reklaamiagentuuridega on lepingulised suhted. Me ei alahinda kohalikku reklaamiturgu, kuid Rapla rehvifirma reklaam ei too suurt käivet. Suur käivet toovad suuremad ettevõtted, kellega Digiposter OÜ-l on lepingulised suhted. Raadio annaks ühe täiendava reklaamimüügi kanali pakkumise võimaluse.

Kui Tre raadio on käinud Luige keskuses väliraadiot tegemas, siis Digiposter OÜ-l on siseraadio Luige keskuses. Näeme, et 105 miljonit on väga väike reklaamiturg, et tegeleda vaid ühe segmendiga. Ehitasime Digiposter OÜ raadioprogrammi äriplaani üles tuginedes meie varasemale kogemusele teistes reklaami sektorites. Me ei loonud õhulosse ega illusioone. Olime plaani tehes konservatiivsed. Meile tudub, et äriplaani eeldused on olnud adekvaatsed. Tunneme turgu, teame mis on meedia ja mis on raadio. Me oleme meediaturus tervikuna ja soovime laieneda.

**Pohlak:**

Kohaliku suunitlusega raadioprogrammi on võimalik pakkuda vaid läbi kohalike toimetuste.

See mida Digiposter OÜ kirjeldas on üleriigiline suur turg, kus konkureeritakse Sky Meedia ja Duo Meediaga. Vajalik on kohaliku reklaamimüügi agente. Seda tüüpi raadio tegemiseks on oluline kohalik reklaamiandja ja kohalik raadio.

**Pedanik**:

See, kas kohalik toimetus peab olema, on maitseasi. See on pigem tehniline võimalus. Tegeleme nii kohaliku reklaami kui riigiülese reklaamiga. Pakuksime ühtset programmi üle nende kolme sageduse.

**Pohlak**:

Jään eriarvamusele. Leian, et kohaliku stuudiot on ikkagi vaja.

**Rohtla**:

Raadiolubade konkursil väljakuulutatud raadioloale levipiirkonnas nr 24 ei esitatud ühtegi taotlust ja meil on võimalik panna üks Tallinna sagedus uuesti konkursile. Kui on huvi selle levipiirkonna vastu, palun andke teada.

**Esitatud taotlused:** Digiposter OÜ soovib täiendavat tähtaega, mille jooksul antakse teada kuidas ja millal välistuudio välja ehitatakse.

**Taotluse lahendamine:** Pooltel on võimalik kuni 16.10.2024 kell 23.59 (k.a) esitada vaidemenetluses täiendavaid seisukohti või tõendeid e-postile info@ttja.ee.

**Poolte kommentaarid TTJA koostatud protokolli kavandile:** Ärakuulamise protokolli kavand edastati 14.10.2024 Digiposter OÜ-le ja Ring FM Media OÜ-le võimalike kommentaaride esitamiseks. Digiposter OÜ teavitas, et tal ei ole protokolli osas kommentaare. Ring FM Media OÜ esitas 14.10.2024 alljärgnevad kommentaarid.

**Pohlak**:

Palun täpsustada minu sõnu allolevates punktides, lisasin asjad mis protokollist välja on jäänud. Need vastused mida siin täpsustatud pole võib jätta samal kujul nagu nad tekstis on. Aga allolevad lõigud palun siis asendada nendega:

1. Ei nõustu väitega, et välistuudio jaoks on vaja vaid arvutit ja mikrofoni. Tehniliselt on see siiski keerukam. Tarvis on seadmeid, millega vastu võtta kõnesid. On vaja kvaliteetset internetiühendust, saatjaid, vastuvõtjaid, võimendeid jne. Kõige olulisem on aga inimesed. Meil on seitse toimetust üle Eesti. On inimesed, kes tunnevad kohalikke olusid. See kõik võimaldab kvaliteetset sisu pakkuda, olla partneriks kohalikele omavalitsustele ja nende kriisikomisjonidele. Meil on väga hea võimekus kohalike saatejuhtide ja kohalike välistuudiote näol.
2. Minu isiku kohta on vaides tehtud meelevaldseid järeldusi. Vaides toodud järeldus, et minu isik vastandub teisi poliitilisi vaateid kandvate isikutega ei pea paika. Poliitika peaks olema ideede võistlus, mitte isikute võitlus nagu ta viimasel ajal kahjuks kipub olema. Vaidest jääb arusaam justkui sooviks Digiposter OÜ raadiolubade jagamist taotlejate poliitilistest eelistustest nähtuvalt. Taoline käitumine on omane diktatuuririigile, näiteks Venemaale. Aastate jooksul on meie kanalites sisuturunduslike saateid teinud erinevate poliitiliste vaadete esindajad, näiteks Jürgen Ligi, Urmas Paet, Helir Valdor-Seeder, intervjuud on andnud peaministrid Kaja Kallas ja Jüri Ratas, samuti Presidendid Alar Karis ning Kersti Kaljulaid jne. Oma saatesari on olnud Sotsiaaldemokraatide juhil ja Keskerakonnal. Erakonnad teevad üldjuhul sisuturunduslike saateid valimiste eel.
3. EKRE tegi ka esialgu valimiste eel, aga kuna tagasiside oli positiivne, siis teevad püsivalt Riigikogu istungjärkude ajal. Ei nõustu väitega, et Tre raadio on poliitiliselt kallutatud. Ma ei toeta olukorda, kus lube hakatakse jagama poliitilise vaadete või erakondliku kuuluvuse alusel. Eestis on varasemalt olnud Riigikogu liikmeid kellele kuuluvad raadiojaamad: Ansip, Lang, Savisaar.
4. Hr Pedaniku väited raadiotegijate kohta on tunnetuslikud. Need on emotsionaalsed seisukohad ega pea paika. Mina rääkisin faktidest. Milline saatejuht kellelegi meeldib, on maitseasi ja ma ei peatuks siin pikemalt. Tre raadios on ühiskonnaelu kajastavad saateid laiemalt kui vaid poliitika. Nende alla lähevad kohalikud tegemised, Aktuaalne Raplamaal, Aktuaalne Pärnumaal, Aktuaalne Järvamaal jne. Räägitaksegi kohalikest asjadest, näiteks kuskil avati koolimaja, toimuvad mingid kohalikud üritused jne. Me pakume väga palju kohalike saateid. Türi valla saade, Paide raekojatund, Pärnu linnavalitsuse saade, Raplamaa omavalitsuste liidu saade jne. Keskkonnateemalised saated, psühholoogia- ja tervise ning spordisaated, jalgpallitund, haridussaade "tulevik algab täna", ühiskonnaelusaated jne. Lisaks on Paide ja Rapla toimetustest õhtusel ajal noortesaated, kuhu noored saavad kandideerida ja konkursi võitjad saavad õppida kogenud tegijate käe all. Meie noortesaadetest on kasvanud välja ajakirjanike ja raadiotegijaid.
5. See formaat ei näe ette ristküsitlust, aga loomulikult sõltub.
6. Tunnen maapiirkondade elu hästi. Kummastav on väide, et kohalik sisu on asjatu kulu. Oleme 14 aastat suutnud pakkuda seda sisu. Ajalugu näitab, et oleme atraktiivne partner kohalikule reklaamiandjale. Kohalikud saated ei ole ainut kulu, tegelikult on seal ka tulu. Erinevus rikastab. Meie pakume erinevates piirkondades mitmekesist programmi. Oleme kohalikule reklaamiandjale atraktiivsed. Oleme klientide jaoks koha peal olemas. Kliendid ja omavalitsuste inimesed käivad kohalikes stuudiotes. Pakume mitmekesist programmi ja erinevaid ühiskonnaelu kajastavaid saateid.
7. Soovime raadio tegemisest jätkata. See on raadiotegijate jaoks ka missioon.
8. Ma ei pidanud silmas majanduslikus mõttes missiooni, vaid kohalikel saatejuhtidel on koos tööga ka missioon oma kodukandi infot ja uudiseid edastades, mõtlesin südamega töö tegemist.
9. Kohaliku suunitlusega raadioprogrammi on võimalik pakkuda vaid läbi kohalike toimetuste. See mida Digiposter OÜ kirjeldas on üleriigiline raadio, suur turg, kus konkureeritakse Sky Meedia ja Duo Meediaga. Kohaliku raadio tegemiseks on vaja kohalike reklaamimüügi agente, kohalike toimetusi. Seda tüüpi raadio tegemiseks on oluline kohalik reklaamiandja ja kohalik raadio.

**Protokollija nimi, allkiri ja ametikoht:**

(allkirjastatud digitaalselt)

Helin Pertelson

meediateenuste peaspetsialist